Απόφαση της Επιτροπής

της 3ης Ιουλίου 2003

για την χρηματοδοτική συνδρομή της Κοινότητας στο πλαίσιο της εξάλειψης της κλασικής πανώλης των χοίρων στο Λουξεμβούργο το 2002

(Το κείμενο στη γαλλική γλώσσα είναι το μόνο αυθεντικό)

(2003/491/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την απόφαση 90/424/ΕΟΚ του Συμβουλίου, της 26ης Ιουνίου 1990, σχετικά με ορισμένες δαπάνες στον κτηνιατρικό τομέα(1), όπως τροποποιήθηκε τελευταία από τον κανονισμό (ΕΚ) αριθ. 806/2003 του Συμβουλίου(2), και ιδίως το άρθρο 3 παράγραφος 3 και το άρθρο 5 παράγραφος 3,

Εκτιμώντας τα ακόλουθα:

(1) Εστίες κλασικής πανώλης των χοίρων εμφανίστηκαν στο Λουξεμβούργο το 2002. Η εμφάνιση αυτής της νόσου παρουσιάζει σοβαρό κίνδυνο για τα κοπάδια στην Κοινότητα.

(2) Για να συνεισφέρει στην εξάλειψη της νόσου το συντομότερο δυνατόν, η Κοινότητα δύναται να συμμετέχει χρηματοδοτικά στις επιλέξιμες δαπάνες που πραγματοποιεί το κράτος μέλος, υπό τις προϋποθέσεις που ορίζει η απόφαση 90/424/ΕΟΚ.

(3) Σύμφωνα με το άρθρο 3 παράγραφος 2 του κανονισμού (ΕΚ) αριθ. 1258/1999 του Συμβουλίου της 17ης Μαΐου 1999 περί χρηματοδοτήσεως της κοινής γεωργικής πολιτικής(3), τα κτηνιατρικά και φυτοϋγειονομικά μέτρα που αναλαμβάνονται σύμφωνα με τους κοινοτικούς κανόνες, χρηματοδοτούνται από το τμήμα "εγγυήσεων" του Ευρωπαϊκού Γεωργικού Ταμείου Προσανατολισμού και Εγγυήσεων. Ο οικονομικός έλεγχος των μέτρων αυτών ρυθμίζεται από τα άρθρα 8 και 9 του εν λόγω κανονισμού.

(4) Η καταβολή της κοινοτικής χρηματοδοτικής συνδρομής πραγματοποιείται υπό την προϋπόθεση ότι τα σχεδιαζόμενα μέτρα εφαρμόζονται αποτελεσματικά και ότι οι αρχές διαβιβάζουν ολες τις αναγκαίες πληροφορίες εντός των προβλεπόμενων προθεσμιών.

(5) Στις 5 Αυγούστου 2002, το Λουξεμβούργο υπέβαλε επίσημη αίτηση επιστροφής του συνόλου των δαπανών που πραγματοποιήθηκαν στο έδαφός του.

(6) Στο εξής, και μέχρις ότου πραγματοποιηθούν οι έλεγχοι της Επιτροπής, είναι σκόπιμο να καθοριστεί το ποσό της προκαταβολής της χρηματοδοτικής συνδρομής της Κοινότητας. Αυτή η προκαταβολή πρέπει να ισούται με το 50 % της κοινοτικής συνεισφοράς που καθορίζεται με βάση των αριθμό των χοίρων που θανατώθηκαν (19000) με κόστος μονάδας 100 ευρώ και περιορίζοντας προς στιγμήν τις "λοιπές δαπάνες" στο 10 % αυτών των αποζημιώσεων.

(7) Πρέπει να διευκρινιστεί η έννοια της "άμεσης και προσήκουσας αποζημίωσης των εκτροφέων" που χρησιμοποιείται στο άρθρο 3 της απόφασης 90/424/ΕΟΚ καθώς και οι έννοιες των "λογικών πληρωμών" και των "δικαιολογημένων πληρωμών" και οι κατηγορίες των επιλέξιμων δαπανών στο πλαίσιο των "άλλων δαπανών" που συνδέονται με την υποχρεωτική θανάτωση.

(8) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Χορήγηση χρηματοδοτικής συνδρομής από την Κοινότητα στο Λουξεμβούργο

Με στόχο την εξάλειψη της κλασικής πανώλης των χοίρων το 2002, το Λουξεμβούργο δύναται να λάβει χρηματοδοτική συνδρομή από την Κοινότητα ίση με το 50 % των δαπανών που πραγματοποιεί για τα εξής:

α) την ταχεία και επαρκή αποζημίωση των ιδιοκτητών που υποχρεούνται να θανατώσουν τα ζώα τους στο πλαίσιο των μέτρων εξάλειψης των εστιών κλασικής πανώλης των χοίρων που εμφανίστηκαν το 2002, σύμφωνα με τις διατάξεις του άρθρου 3 παράγραφος 2 έβδομο εδάφιο της απόφασης 90/424/ΕΟΚ και τις διατάξεις της παρούσας απόφασης·

β) τις λειτουργικές δαπάνες που συνδέονται με τα μέτρα καταστροφής των μολυσμένων ζώων και προϊόντων, τον καθαρισμό και την απολύμανση των χώρων, και τον καθαρισμό και απολύμανση -ή την καταστροφή εάν κριθεί αναγκαίο- των μολυσμένων εξοπλισμών, υπό τις προϋποθέσεις που ορίζει το άρθρο 3 παράγραφος 2 πρώτο, δεύτερο και τρίτο εδάφιο της απόφασης 90/424/ΕΟΚ και η παρούσα απόφαση.

Άρθρο 2

Ορισμοί

Για τους σκοπούς της παρούσας απόφασης, ισχύουν οι ακόλουθοι ορισμοί:

α) "ταχεία και επαρκής αποζημίωση": η καταβολή, με επιφύλαξη του άρθρου 4 παράγραφος 2 του κανονισμού (ΕΚ) αριθ. 296/96 της Επιτροπής(4), εντός ενενήντα ημερών από τη θανάτωση των ζώων, αποζημίωσης αντίστοιχης προς την αγοραία αξία που είχαν τα ζώα αμέσως πριν από τη μόλυνση ή τη θανάτωσή τους·

β) "λογικές πληρωμές": πληρωμές που πραγματοποιήθηκαν για την αγορά υλικών ή υπηρεσιών σε τιμές ανάλογες με τις ισχύουσες αγοραίες τιμές πριν από την εκδήλωση της κλασικής πανώλης των χοίρων·

γ) "δικαιολογημένες πληρωμές": πληρωμές που πραγματοποιήθηκαν για την αγορά υλικών ή υπηρεσιών που προβλέπονται στο άρθρο 3 παράγραφος 2 της απόφασης 90/424/ΕΟΚ, για τις οποίες αποδεικνύεται η φύση και η άμεση σύνδεση με την υποχρεωτική θανάτωση των ζώων στις εκμεταλλεύσεις.

Άρθρο 3

Τρόπος καταβολής της χρηματοδοτικής συνδρομής

1. Με την επιφύλαξη των αποτελεσμάτων των ελέγχων που προβλέπονται στο άρθρο 6, καταβάλλεται προκαταβολή 500000 ευρώ στο πλαίσιο της χρηματοδοτικής συνδρομής της Κοινότητας που αναφέρεται στο άρθρο 1, με βάση τα παραστατικά που υπέβαλε το Λουξεμβούργο σχετικά με την ταχεία και επαρκή αποζημίωση των ιδιοκτητών για την υποχρεωτική θανάτωση, την καταστροφή των ζώων και, ενδεχομένως, τα προϊόντα που χρησιμοποιήθηκαν για τον καθαρισμό, την απολύμανση και την απεντόμωση της εκμετάλλευσης και του υλικού, καθώς και την καταστροφή των μολυσμένων ζωοτροφών και υλικών.

2. Μετά την εκτέλεση των ελέγχων που προβλέπονται στο άρθρο 6, η Επιτροπή αποφασίζει σχετικά με το υπόλοιπο σύμφωνα με τη διαδικασία που προβλέπει το άρθρο 41 της απόφασης 90/424/ΕΟΚ.

Άρθρο 4

Επιλέξιμες δαπάνες που καλύπτονται από τη χρηματοδοτική συνδρομή της Κοινότητας

1. Η χρηματοδοτική συνδρομή της Κοινότητας που προβλέπεται στο άρθρο 1 στοιχείο β) αφορά μόνο τις δικαιολογημένες και λογικές πληρωμές που συνδέονται με τις επιλέξιμες δαπάνες οι οποίες αναφέρονται στο παράρτημα Ι.

2. Η χρηματοδοτική συνδρομή της Κοινότητας που προβλέπεται στο άρθρο 1 δεν περιλαμβάνει:

α) τον φόρο προστιθέμενης αξίας·

β) τους μισθούς των δημόσιων υπαλλήλων·

γ) τη χρήση δημόσιου υλικού, εκτός από αναλώσιμα.

Άρθρο 5

Προϋποθέσεις για την καταβολή και παραστατικά

1. Η χρηματοδοτική συνδρομή της Κοινότητας που προβλέπεται στο άρθρο 1 καταβάλλεται με βάση τα ακόλουθα στοιχεία:

α) αίτηση που υποβάλλεται σύμφωνα με τα παραρτήματα ΙΙ και ΙΙΙ και εντός της προθεσμίας που προβλέπεται στην παράγραφο 2 αυτού του άρθρου·

β) τα παραστατικά που προβλέπονται στο άρθρο 3 παράγραφος 1, συμπεριλαμβανομένης επιδημιολογικής έκθεσης για κάθε εκμετάλλευση όπου θανατώθηκαν και καταστράφηκαν ζώα, καθώς και οικονομικής έκθεσης·

γ) τα αποτελέσματα των επιτόπιων ελέγχων της Επιτροπής που προβλέπονται στο άρθρο 6.

Τα έγγραφα που αναφέρονται στο στοιχείο β) παραμένουν διαθέσιμα για τους επιτόπιους οικονομικούς ελέγχους της Επιτροπής.

2. Η αίτηση που αναφέρεται στην παράγραφο 1 στοιχείο α) υποβάλλεται σε ηλεκτρονική μορφή σύμφωνα με τα παραρτήματα ΙΙ και ΙΙΙ εντός τριάντα ημερολογιακών ημερών από την ημερομηνία κοινοποίησης της παρούσας απόφασης. Εάν δεν τηρηθεί η προθεσμία αυτή, η χρηματοδοτική συνδρομή της Κοινότητας μειώνεται κατά 25 % για κάθε μήνα καθυστέρησης.

Άρθρο 6

Επιτόπιοι έλεγχοι από την Επιτροπή

Η Επιτροπή μπορεί να πραγματοποιεί επιτόπιους ελέγχους, με τη συνεργασία των αρμόδιων λουξεμβουργιανών αρχών, σχετικά με την εφαρμογή των μέτρων που αναφέρονται στο άρθρο 1 και τις σχετικές δαπάνες.

Άρθρο 7

Αποδέκτης

Η παρούσα απόφαση απευθύνεται στο Μεγάλο Δουκάτο του Λουξεμβούργου.

Βρυξέλλες, 3 Ιουλίου 2003.

Για την Επιτροπή

David Byrne

Μέλος της Επιτροπής

(1) ΕΕ L 224 της 18.8.1990, σ. 19.

(2) ΕΕ L 122 της 16.5.2003, σ. 1.

(3) ΕΕ L 160 της 26.6.1999, σ. 103.

(4) ΕΕ L 39 της 17.2.1996, σ. 5.

ΠΑΡΑΡΤΗΜΑ I

Επιλέξιμες δαπάνες που προβλέπονται από το άρθρο 4 παράγραφος 1

1. Δαπάνες σχετικά με τη θανάτωση των ζώων:

α) μισθοί και αμοιβές των σφαγέων·

β) αναλώσιμα (σφαίρες, Τ61, ηρεμιστικά κ.λπ.) και ειδικός εξοπλισμός που χρησιμοποιείται για τη σφαγή·

γ) υλικά που χρησιμοποιούνται για τη μεταφορά των ζώων στο σφαγείο.

2. Δαπάνες για την καταστροφή των ζώων:

α) μεταποίηση: μεταφορά των σφαγίων στη μεταποιητική μονάδα, επεξεργασία των σφαγίων στη μεταποιητική μονάδα και καταστροφή των αλεύρων·

β) ταφή: προσωπικό που απασχολείται ειδικά για το σκοπό αυτό, υλικά που ενοικιάζονται ειδικά για τη μεταφορά και την ταφή των σφαγίων και προϊόντα που χρησιμοποιούνται για την απολύμανση της εκμετάλλευσης·

γ) καύση: προσωπικό που απασχολείται ειδικά για το σκοπό αυτό, καύσιμα ή άλλα υλικά που χρησιμοποιούνται και προϊόντα που χρησιμοποιούνται για την απολύμανση της εκμετάλλευσης·

3. Δαπάνες για τον καθαρισμό, την απολύμανση και την απεντόμωση των εκμεταλλεύσεων:

α) προϊόντα που χρησιμοποιούνται για τον καθαρισμό, την απολύμανση και την απεντόμωση·

β) μισθοί και αμοιβές του προσωπικού που απασχολείται ειδικά για το σκοπό αυτό.

4. Δαπάνες για την καταστροφή μολυσμένων ζωοτροφών:

α) αποζημίωση ίση με την αγοραία τιμή των ζωοτροφών·

β) καταστροφή των ζωοτροφών.

5. Δαπάνες αποζημίωσης για την καταστροφή του μολυσμένου εξοπλισμού ίση με την αγοραία τιμή του. Οι δαπάνες αποζημίωσης για την ανοικοδόμηση ή την ανανέωση των κτιρίων και της υποδομής της εκμετάλλευσης δεν είναι επιλέξιμες.

ΠΑΡΑΡΤΗΜΑ II

>PIC FILE= "L_2003168EL.002602.TIF">

ΠΑΡΑΡΤΗΜΑ III

>PIC FILE= "L_2003168EL.002702.TIF">